정조 4년
庚子三月初三日辰時。上御誠正閣。晝講次對。同爲入侍時。知事蔡濟恭。特進官鄭昌聖。參贊官朴祐源。侍讀官徐鼎修。檢討官徐有成。假注書趙興鎭。記注官權應奎李𤧣。安川君烓。武臣行副護軍李潤禧。領議政金尙喆。左議政李溵。兼兵曹判書蔡濟恭。兼禮曹判書洪樂性。戶曹判書金華鎭。吏曹判書金鍾秀。行副司直李柱國。行訓鍊院都正李敬懋。行都承旨徐有慶。大司諫金文淳。司諫李命勳。掌令李度默。持平權以綱姜。獻納柳孟養。正言柳協基。右承旨蔡弘履。假注書趙興鎭。事變假注書權坰。記注官權應奎李𤧣。以次進伏訖。上讀前受音。鼎修讀奏。自逸民伯夷叔齊。至周有八士。上讀新受音訖。鼎修曰。萬世無弊者天地。而聖人與天地合。故其道亦萬世無弊。無可無不可。卽孔子萬世無弊處也。蓋伯夷柳下惠。均之爲聖。而或聖於淸。或聖於和。俱未免聖於一偏。故其流之弊。有隘有不恭。而孔子則從容中道。無所偏倚。行止久速。初不着一毫分排主張底意。而渾然全體。自底於從心所欲。不踰矩之域。此所以爲集群聖之大成。而其道之萬世無弊也。伏願聖上。於此五字體驗焉。上曰。好矣。有成曰。孔子之聖。尙矣無容議爲。而夷淸惠和。俱臻其極。故亦謂之聖。其下諸人之各隨其節而稱道者。非徒以見孔子之集大成也。蓋出於傷世之意。故下章竝及於樂師之蹈海逾河耳。大抵世治。則雖一藝一節之士。願立于朝。故野無遺賢。而治躋大猷。世衰則聖賢之窮而獨善。逸民之隱而潔己。皆由於不得已也。以至於伶人賤工。亦知去亂而全身。故朝無賢能。而益就危亡。其治其亂。係於善類之進退。而其進其退。又係於君德之如何。則此尤今日聖上之益加惕念而監戒處也。上曰。好矣。濟恭曰。上下番儒臣。旣已盡達。別無更達之義。而俄者前受音時。誤讀一字。雖無損於玩賾體驗之功。而論以主一無適之義。似不無差欠矣。上曰。卿言甚好矣。上曰。次對多有擧行條件。領相進前。尙喆等曰。日間聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。何如。上曰。一樣矣。命讀洪忠監司處分傳敎後。上曰。卿等之意。何如。尙喆等曰。處分至當。臣等有何更達之辭。而蓋國榮在朝之時。滿廷諸人。孰不親切。而至於李秉鼎。則其中親密。爲世指目。到今一疏再疏。有若分疏而自明者然。且其原疏見之。筵中說話指無謂有。胡叫亂嚷。欲掩而反露。處分若不如是。則目下澆俗。實無鎭安之道矣。上曰。其時筵話。至今思之。而初無是事。且以政院日記考見。此退彼入。元不與之同席之事。眞所謂遁辭也。其爲言也。雖急於拔足。非但欲巧反拙矣。其於十手所指何哉。予於此處。不欲正視矣。上曰。藥房都提調入侍。坰承命出。與都提調鄭弘淳。偕入進伏。弘淳曰。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。弘淳曰。粟米飮二貼式。連爲進御後。凡節比前。何如。上曰。別無效害。而動作比前似勝。一錢重連爲煎入。以江蔘煎入。可也。尙喆曰。嘉禮時敎書書寫官。敎命書寫官當啓下。卿宰中福手罕有可悶矣。上曰。都監堂下皆爲之。則似無過於此矣。尙喆曰。誠好矣。樂性曰。宮號議定然後。凡諸草記之際。頭辭可以書之矣。上曰。以慶壽宮爲之則何如。而嬪號亦爲議定。好矣。溵曰。禮判旣承下敎。以此擧行。似好矣。濟恭曰。陪衛一節。預爲稟定然後。三揀擇復可以擧行矣。上曰。姑未商量。卿與大臣相議後。草記。可也。而陪衛一節。大君公主出宮時。必有憑照謄錄矣。尙喆曰。無一節之定例。或有或無。難以傍照。故不得酌定矣。上曰。此則付之有司之臣。折衷參酌。好矣。樂性曰。自下磨鍊。則內禁衛十人。武兼二員。似可陪衛矣。上曰。公主出宮時。有武兼陪衛乎。尙喆曰。前後隷軍。世子嬪嘉禮時有之矣。上曰。與大臣相議。別單以入。而其中自下不得參酌處。付標以入。好矣。濟恭曰。嘉禮後詣別宮時。有直宿之例矣。今番則。何以爲之乎。上曰。守門將一員。兵曹郞廳守直。似好矣。濟恭曰。溫陽郡守金熲。見失殺獄罪人。因屍親擊錚。今方見囚。所當依律文施行。而但律文中。死囚見失者。百日內若能跟捕則勿論。過百日而終不跟捕。則始爲勘律。熲之見失獄囚。以日計之。今不過爲六十餘日矣。未滿律文之限。而徑先論勘。旣非法意。欲待限滿。不爲議處。則又不無滯囚之慮。故敢此仰稟矣。上曰。大臣之意。何如。領議政金尙喆曰。未限滿前。有不宜徑先議處。誠如法官所奏。百日之內。終未跟捕。則該道道臣。自當狀論法司。始可以依律文施行矣。左議政李溵曰。旣未滿日限。則法府議處。恐當以付過爲請。以待該道所以處之矣。上曰。依爲之。出擧條樂性曰。三揀擇後。太廟景慕宮。當告由矣。以十一日擧行。何如。上曰。好矣。樂性曰。文武科殿試。以今三月十二日。已爲啓下矣。嘉禮吉日相値。殿試及放榜日字。次次退定。何如。上曰。望念間。更爲推擇。可也。出擧條華鎭曰。免稅條輸送之物。當依定例送之。而至於朔饍。則無傍照之例。何以爲之乎。上曰。依仁壽宮例。則議大臣別單以入。可也。濟恭曰。月前御將。以二內禁軍變通事。有所陳達。有後次對更稟之敎。而尙今因循矣。蓋當初節目則只是一內禁軍。以宣薦人入屬。而其後二內之亦以宣薦者。有追成節目而然矣。數年以來。科擧罕設。宣薦不敷。實無以充額。則闕伍之患。勢所必至。不特此之爲可慮。雖以中庶言之。取才納馬。已過四五年。尙未口傳者。往往有呼訴道傍。其抑鬱可知。其在軫念之道。宜有變通之政。臣意則一內節目。雖不當更議。至於二內。則依前屬之中庶。似涉便好。諸臣意見。亦皆如此。故敢達矣。上曰。定式之初。不可無換番移充之擧。而今則宣薦武弁之未付者。所餘無幾。中庶武士之積滯者。其數甚多云。不可無闊狹之政。況於原節目中此條。只言令初。不曰永遵。又無銷刻之嫌。此後三內以下番。如有闕額。以中庶武士之積滯者。依前次第口傳。而二內番隨其餘存之中庶禁軍有窠。以宣薦武弁之未付者。亦依節目。循例擬望。以爲彼此無礙。竝得疏通之地。可也。濟恭曰。二內闊狹之政。今承聖批。實爲疏通之道。而但前銜重來者之更爲取才然後。始許口傳。不特無意義。或近太涉拘束。臣意則宣薦禁軍之過六朔者。或因事見汰。或除職作散。則俾勿更爲取才。直爲口傳。而初付者旣已限以六朔。則重來者宜令減半。如過三朔。許其實職備擬。若有重重來。則竝與三朔而除之。待口傳直許擬職。若初未滿六朔而作散者。取才與朔數。依原節目施行。則在朝家不失爲嚴守節目。在渠輩。亦當爲次第疏通。故又此仰達矣。上曰。卿言好矣。依此爲之。可也。出擧條鍾秀曰。臣於月前卄五日次對。以南漢城堞軍器事。議于廟堂後。仰奏爲達矣。臣於巡審行見之。則昨年新築之雉堞。已多頹落處。而目下內濕外剝。次第圮塌者。不知其數。此則當俟經過夏秋霖潦然後。方可議修築。而至於軍器。則丁酉年宣傳官奉命摘奸時。破傷執頉。成冊數爻極夥。而今至四年。一未修改。臣於巡審時見之。則罔有形狀。不可不及時修改。而本營財力。枵然已久。唯有請得一事。而當此餉儲漸縮之時。此亦有所不敢。本營兩西。有添餉小米。每年二千石。與摠戎廳輪回發賣。以詳定價。每石三兩價折。貿取大米添餉者矣。兩西小米價。每石三兩外剩數。雖隨年事豐歉。多少不同。而雖豐年。亦當略有贏餘。若限數年。使本廳得此添餉米。以詳定數外餘剩。修補軍器。隨其緩急。以次改之。則不過數年。可以完了。雖似遲延。猶勝於已往四年之初未始乎。俄於賓廳。以此議于大臣。故敢達矣。上曰。大臣之意。何如。尙喆曰。保障之地。雖有城池餉穀。若無器械。何以緩急可恃乎。當時軍器之隨毁修補。磨以歲月。漸次了當。則守禦使所請。固好矣。自朝家旣已摘奸之後。其所執頉。若是夥然。而四年之間。一向抛廢者。寧不慨然。如欲一番大設施。使陰雨之備。賴有久遠之實效。則雖以一年添餉發賣之價。劃助工役之費者。猶勝於以小米貿大米之如干添餉。俄以此有所酬酢於守禦使矣。溵曰。臣俄於賓廳。備悉守禦使之言。而保障器械。如彼疎虞。年前擲奸。執頉又多。則趁今修補。不容但已。重臣所奏。雖不敢直請朝家之劃給物力。而經閱年歲。有始無終。則亦甚可惜。依領相言處之。以責其成效。恐好矣。上曰。判府事曾經守禦使。亦陳意見。可也。弘淳曰。城堞器械。旣不可不隨毁修補。而物力之每每請得。亦是難繼之道。然旣不能有所大變通。則如是區處。亦可謂彌綸矣。上曰。守禦使之見。何如。鍾秀曰。軍器修補。係是大事。不特添餉條而已。雖元餉耗條。自朝家劃給。固無不可。而特以近年以來。軍餉元數。漸次減縮。有難容易割出。故以添餉米發賣價餘剩仰達者。雖知事面之苟簡。功役之稽延。而蓋出於不得已也。尙喆曰。今若爲保障戎器。必欲大變通。則何惜此一年小米發賣之價乎。如能因此而一新措置。其後修改之費。以其餘剩。成節目。定其應入應用之節度。則目下事面。不至苟簡。向後措劃。亦有所據。以此分付。何如。上曰。依爲之。出擧條尙喆曰。備局有司堂上有闕之代。以吏曹判書金鍾秀差下。使之察任。何如。上曰。依爲之。出擧條尙喆曰。戶曹參判鄭民始之許解銓職。實出體諒之聖意。而聞欲乞遞有司之任。今日次對。亦不進參。非但處義之過當。備局事誠亦可悶。從重推考。申飭行公。何如。上曰。依爲之。出擧條命書傳敎曰。新除授吏曹參議。待下批牌招。同參政事。命書傳敎曰。今番嘉禮處所。只令鋪陳。勿爲修理。補階亦令勿爲擧行。則習儀時及正日儀節。亦當有省約之節。大殿儀仗排立數。別單書入。待啓下除抹下數。只以點下者排立事。分付。奉持醫女等服色。切勿侈靡。可矣。宮人服色之奢濫。猶且嚴禁。則況此輩乎。亦令以此意。嚴明分付于該曹。命書傳數曰。聞以傳旨未下。不得差出。使之今日政擧行矣。日已晩暮。望筒不入。故問之則中官錯聽。未及傳之云。中官當處分。而錦伯有闕政事。待明朝爲之。命書傳敎曰。左右史不備。受由翰林徐龍輔。待開門牌招入直。命書榻敎曰。王大妃殿進御一錢重人蔘粟米飮一貼煎入。命書榻敎曰。新除授大司成。待下批牌招進去後謝恩。命書傳敎曰。日勢已晩。文任牌去來催促。使之斯速擧行。命書傳敎曰。雖以試望觀之。可知其苟艱。卿宰及侍從堂上堂下。違牌坐罷人員。特敎罷削人員。令該曹別單書入。命書傳敎曰。吏曹參議牌招。上曰。馬軍營向聞頹圮矣。尙未營建耶。濟恭曰。本曹物力。近益凋殘。姑無拮據之勢。戶曹則終不磨鍊以送。故遷就至今矣。上曰。然則驛人馬住接於何處乎。濟恭曰。姑無住處。耀金門下邊宮墻下。以草芚僅蔽風雨。姑爲住接矣。上曰。馬軍營之以草假家入處。非但事面苟且。王大妃殿差備門甚近。不無喧䀨之慮。斯速移接於他所。與戶判相議。從便改建。好矣。臺諫進前。上曰。只擧末端。文淳命勳度默以綱孟養鼎修協基有成等啓曰。請喬桐府黜置罪人鄭致達妻。快正王法。以洩神人之憤。上曰。不允。又啓曰。請還寢遠竄罪人韓翼謩。金吾草記勿施之命。仍施遠竄之典。上曰。不允。又啓曰。請放歸田里罪人金相福。亟令王府。拿鞫嚴問。快正王法。上曰。不允。又啓曰。請黑山島圍籬罪人龜柱。亟加嚴鞫。快正王法。上曰。不允。又啓曰。請削黜罪人洪樂純。爲先中道付處。上曰。不允。文淳命勳度默以綱孟養協基等啓曰。請濟州牧移配罪人敬彬。亟令王府。設鞫得情。上曰。不允。又啓曰。請還寢會遂絶島定配之命。仍令王府。設鞫得情。上曰。不允。又啓曰。請還寢李觀源定配之命。更令王府。設鞫得情。上曰。不允。又啓曰。請遲晩後物故罪人啓能。亟施孥籍之典。上曰。不允。又啓曰。請彦衡養遂獻遂。竝令王府。設鞫嚴問。上曰。不允。又啓曰。請物故罪人志恒之支屬應坐者。絶島散配。上曰。不允。又啓曰。請洪國榮爲先亟施遠竄之典。上曰。屢屢辭敎。想已聞悉。爾等諒之諒之。速停此啓。少安予心也。度默以綱啓曰。請大靜縣爲奴罪人金壽賢。依律處斷。上曰。不允。又啓曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。又啓曰。請梁山郡定配罪人錫達。依律處斷。上曰。不允。又啓曰。請大靜縣定配罪人聖中。亟令王府。設鞫嚴問。期於得情。快正王法。上曰。不允。又啓曰。請削版罪人有臣宗甲義駿。竝令王府。設鞫嚴問。依律處斷。上曰。不允。又啓曰。請鍾城府定配罪人趙濟泰。南海縣定配罪人李潤成。更令王府。設鞫得情。施以當律。上曰。亟停勿煩。又啓曰。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。又啓曰。請薪智島薦棘罪人瑩中。設鞫嚴問。快施當律。上曰。不允。又啓曰。請濟州牧定配罪人後樂。亟令王府。更加嚴鞫。期於得情。上曰。不允。又啓曰。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。又啓曰。請楸子島安置罪人李普行。亟令王府。拿鞫嚴問。上曰。不允。文淳命勳孟養協基等啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又啓曰。請爲奴罪人河翼龍金重得。亟令王府。設鞫得情。快正王法。上曰。不允。又啓曰。請海南縣定配罪人李弘濟。亟令王府。設鞫嚴問。上曰。不允。又啓曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。又啓曰。請海美縣定配罪人申光復。更令王府。嚴鞫得情。上曰。不允。又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。又啓曰。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。又啓曰。請減死安置罪人大燮。亟寢酌處之命。仍令王府。設鞫得情。快正王法。上曰。不允。又啓曰。請減死罪人弼海。亟寢酌處之命。仍令王府。設鞫得情。快正王法。上曰。不允。又啓曰。請遠竄罪人安兼濟李宅鎭。亟令王府。竝加嚴鞫。期於得情。依律處斷。上曰。丙申傳敎。非忽隄防。如是處之。更不提說然後。事面增重。義理愈明。至於此啓。秪歸屑屑之嫌。亟停勿煩。又啓曰。請恒善支屬。亟命散配。日謙兄弟。竝投絶島。以嚴隄防。上曰。不允。又啓曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。又啓曰。請薦棘罪人瑩中。亟令王府。設鞫嚴問。快施當律。上曰。不允。又啓曰。請河東府減死定配罪人昌鼎。依律處斷。上曰。不允。又啓曰。請減死定配罪人德秀。亟令王府。更加嚴鞫。快正王法。上曰。不允。又啓曰。請濟州牧減死定配罪人範聖。依律處斷。上曰。不允。又啓曰。請定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。亟停勿煩。又啓曰。請逆賊尙魯。亟施孥戮之典。上曰。不允。文淳啓曰。臣賦性愚鈍。言議巽軟。本不合於淸朝諫長之任。而合辭方張。義重懲討。雖不得不張皇出肅。冒沒行公。而每自循省。惶愧靡容。且臣與大司憲臣金履素。爲同堂叔姪之親矣。兩司言責之地。至親之竝據長官。雖無公格之可引。實爲私義之難安。臣何敢冒居於臺次乎。請命遞斥臣職。上曰。勿辭。弘履曰。大司諫金文淳。再啓煩瀆。退待物論矣。上曰。知道。命退。諸臣以次退出。